Russisk framgang etter to år med krig
BAKGRUNN: Putin feirer sin største seier i Ukraina siden mai 2023, idet krigen går inn i sitt tredje år. 18. februar ble det ukrainske flagget firt fra flaggstengene i Avdijivka og erstattet av det russiske. Byen som ligger 15 kilometer fra Donetsk by, har vært utsatt for mer enn fire måneder med russiske artilleriangrep. Erobringen av Avdijivka er Russlands største seier siden Putins armeer inntok Bakhmut i mai 2023. Den finner sted samme uke som krigen i Ukraina går inn i sitt tredje år, etter at russerne invaderte Ukraina 24. februar 2022. Putin: «Viktig seier» Avdijivka, som er kjent for å ha et av Europas største kull- og koksverk, hadde 32.000 innbyggere før krigen. Den lille byen var okkupert av russiskstøttede separatister en kort periode før det ukrainske forsvaret tok kontroll over den. Ukrainas forsvarssjef Oleksandr Syrskyj sier at de ukrainske styrkene valgte å trekke seg tilbake for å innta sikrere stillinger utenfor byen, av hensyn til soldatenes liv og helse. Den russiske presidenten Vladimir Putin omtaler erobringen som «en viktig seier». Dette er uansett et eksempel på at det butter imot for ukrainerne, og at det haster med vestlig hjelp. Ukraina trenger mer våpen USAs president Joe Biden sier at Avdijivkas fall viser at det er sterkt behov for å få krisepakken til Ukraina gjennom i den amerikanske nasjonalforsamlingen. Det er kanskje å dra det litt langt å hevde at den russiske erobringen av Avdijivka er en konsekvens av manglende handling fra kongressen i Washington. Det som er tilfellet, er at Det republikanske partiets motstand mot å hjelpe Ukraina fører til at en amerikansk støttepakke til en verdi av 60 milliarder dollar, godt og vel 630 milliarder kroner, lar vente på seg. 80 kilometer unna Avdijivka finner vi byene Kramatorsk og Slovjansk, som begge ligger nær frontlinjen mellom de russiske og ukrainske styrkene. Også de har vært utsatt for russiske angrep nylig. Kramatorsk er et regionalt admini­strasjons­senter som før krigen hadde 157.000 innbyggere. I løpet av to år med krig er byen gjentatte ganger rammet av russiske rakettangrep, blant annet mot byens sentrumsgater og mot en togstasjon der over 60 personer mistet livet. Strategisk viktig Uavhengig av hvor de ukrainske styrkene har trukket seg tilbake, vil en kontroll over Avdijivka kunne gi den russiske invasjonshæren full kontroll over storbyområdet Donetsk og senere hele fylket. Den østukrainske byen har vært under russisk kontroll siden 2014, da den ble inntatt av prorussiske opprørere. Slaget om Avdijivka har pågått i flere måneder og har medført noen av de hardeste kampene i den to år lange krigen. Byen er så godt som lagt i ruiner, og de fleste innbyggerne har flyktet. Uansett hva de stridende partene hevder om Avdijivkas betydning, er det på det rene at den russiske erobringen av byen har både strategisk og symbolsk betydning.  USA har lenge advart om at russerne kunne innta byen på grunn av mangel på ammunisjon og våpen i det ukrainske forsvaret. Men ukrainerne mangler mer enn våpen, krigen begynner å tære på mannskapene. Den ukrainske hæren har bedt president Volodymyr Zelenskyj mobilisere ytterligere 450.000–500.000 soldater. Slaget om Avdijivka Det var i oktober de russiske angrepene mot Avdijivka tok til, da Putins armeer flyttet flere bataljoner inn i området og startet en langsom knipetangmanøver. Etter harde kamper rundt den lille byen greide russiske tropper å trenge inn i utkanten av Avdijivka i januar. Russerne gravde tunneler under de ukrainske stillingene sørøst i byen og greide sist uke å avskjære de ukrainske forsyningslinjene. Bølge etter bølge med russiske soldater ble sendt inn i byen under tung artilleribeskytning. Hvor mange unge russiske menn og gutter Putin har ofret for å ta Avdijivka, vet vi foreløpig ikke. Men ukrainske kilder hevder at det skal det være snakk om store tap. Ifølge The New York Times skal en ukrainsk major ha uttalt at russerne «nå demonstrerer at de har flere soldater enn vi har kuler og granater». Den strategiske gevinsten ved å innta Avdijivka er at de russiske troppene nå står 30 kilometer unna byen Pokrovsk, som er et viktig forsyningssenter for de ukrainske styrkene i området. Hvis den byen faller, vil russerne praktisk talt ha kontroll over hele Donetsk fylke. Avdijivkas fall forteller at det nå er russerne som har initiativet i krigen. Både den ukrainske mobiliseringen og den vestlige hjelpen kan komme for sent til å redde deler av Ukraina fra å falle på russiske hender.
Den ukrainske byen Avdijivka er tatt over av russiske styrker, og det russiske flagget ble heist der 18. februar.  Erobringen markerer den største seieren for Russland i Ukraina siden mai 2023, idet krigen går inn i sitt tredje år.  USAs president Joe Biden sier at Avdijivkas fall viser at det er sterkt behov for å få krisepakken til Ukraina gjennom i den amerikanske nasjonalforsamlingen. Kontrollen over Avdijivka kan gi den russiske invasjonshæren full kontroll over storbyområdet Donetsk og deretter hele fylket. Avdijivkas fall forteller at det nå er russerne som har initiativet i krigen. Både den ukrainske mobiliseringen og den vestlige hjelpen kan komme for sent til å redde deler av Ukraina fra å falle på russiske hender.